**נספח ב'- דף הנחיות לקבלן הנכנס לאתר הטכניון**

**חזון ומדיניות הבטיחות של הטכניון:**

*חזון הבטיחות:*

הטכניון באמצעות כל עובדיו מנהליו וקבלנים העובדים בתחומו ישאף לנהל מערך בטיחות אפקטיבי לשיפור מתמיד של הבטיחות בקמפוס במטרה למנוע תאונות עבודה, פגיעות ומחלות מקצוע**.**

*מדיניות הבטיחות של הטכניון:*

* הטכניון רואה בפעילויות בנושא הבטיחות שווה ערך ליתר הפעילויות המתבצעות בקמפוס ומשלימות אותן ע"מ להביא לשיפור במכלול הביצועים של הטכניון.
* הטכניון רואה בכל מנהל ועובד אחראי לבטיחותו ולבטיחות העובדים הכפופים אליו והאזור שבאחריותו ולמילוי כל הוראות החוק ונהלי הטכניון כפי שיפורסמו מפעם לפעם.
* מערכת החוקים, התקנות והצווים של המדינה, ובצדם נוהלי הטכניון והוראותיה בנושאי בטיחות יהוו תשתית ובסיס למערך הבטיחות ויחולו על כל עובדי הטכניון, על תלמידיה, על אורחים ומבקרים הנמצאים בחצרותיה, על כל מקום בו מתקיימות פעילויות מטעם הטכניון, על כל מי שמבצע עבודה מטעם הטכניון ועבורו, על דיירים ועל שוכרים השוהים במבני הטכניון.

**כניסה לקמפוס:**

* **אין להיכנס לשטח הטכניון ללא הדרכת בטיחות לקבלן ועובדיו.** הקבלן ועובדיו יגיעו להדרכת בטיחות לפני תחילת העבודה בתיאום של יממה מראש לפחות עם יחידת הבטיחות.

כניסה ויציאה משטח הטכניון תבוצענה בהתאם להנחיות השומרים, כולל בדיקת רכבים ותיקים אישיים.

הכנסת חומרים מסוכנים תבוצע באישור יחידת הבטיחות בלבד ובכפוף להמצאת גיליון בטיחות (SDS) רלוונטי.

* לפני כניסה לטכניון יש לדאוג לרישום ציוד הנכנס עד לרמת הפריט הבודד.
* במקרה של 'הפרדת חצרים' - על המזמין להכין תכנית בטיחות וסקר סיכונים מקדים לפני תחילת העבודה. הללו יוגשו ליחידת הבטיחות (בנוסף ליועץ הבטיחות ב'חצרים').
* עבודת קבלנים לאחר שעות הפעילות מחייבת אישור מיוחד מיחידות הבטחון והבטיחות, בדגש על נושאי תאורה ואבטחה.

**התנהגות בשטחי הטכניון:**

* בכל מצב או התנהגות בלתי בטיחותיים יש לדווח לגורם האחראי.
* אם אין אפשרות לבצע את העבודה בבטחה אין לבצעה כלל.
* אין לעבוד תחת השפעת תרופות, הפוגעות בכושר הריכוז ואין לשתות אלכוהול או לצרוך סמים בשטח הטכניון, לרבות קנביס רפואי.
* כל עובד נדרש לסייע באחזקת אזור העבודה ע"י שמירה על ניקיון האזור במהלך יום העבודה ובסופו.
* אין לעשן במקום העבודה אלא רק במקומות המיועדים לכך.
* כל עבודה תבוצע בצוות מינימאלי של שני ( (2אנשים לפחות באזור העבודה, אלא אם נתקבל אישור חריג מיחידת הבטיחות לעבוד לבד.
* אין להתחיל עבודה כלשהי ללא אישור יומי של אחראי בנין/ מנהל עבודה/ אחראי אזור ויחידת הבטיחות.
* אין לבצע עבודות בסיכון מיוחד כגון: עבודה בגובה, עבודות חשמל, כניסה למכלים ובורות, עבודה בקירבה לקווי גזים )קורוזיבים/ רעילים, ממיסים, ניקוזים) או בצנרת כיבוי אש ללא תאום ואישור של נציג יחידת הבטיחות.
* אין לבצע עבודות באש גלויה, המייצרות גיצים, אש או חום בשטח הטכניון ללא אישור בכתב מנציג יחידת הבטיחות של הטכניון.
* אין לחסום פתחי יציאת חירום, גישה לעמדות כיבוי אש , לוחות חשמל ודרכי גישה. באם נדרשת חסימה יש לקבל אישור מיחידת הבטיחות לאחר תכנון דרכי גישה חלופיות.
* יש לוודא בידוד איזור העבודה באמצעים ברורים לשם מניעת כניסת עוברי אורח ועובדים לא מורשים.
* התחברות למערכת מים כלשהי של הטכניון תתבצע באמצעות אישור בכתב בלבד מאגף בינוי ותחזוקה/ מהנדס הטכניון.
* מותר להסתובב בשטח הטכניון רק באזורים שהוגדרו לצורך העבודה.
* אין להיכנס לשטחים שאינם מפורטים בהיתר העבודה, אלא באישור מיוחד מראש מיחידת הבטיחות.
* אין להיכנס לחדרי חשמל ללא אישור מראש ממהנדס החשמל של הטכניון / מיחידת הבטיחות.
* יש להישמע להוראות אנשי יחידות הבטחון והבטיחות בקמפוס.
* העבודה בטכניון בימי שישי, שבת וחופשים אסורה ללא תיאום מראש עם יחידת הבטיחות ותתאפשר בנוכחות אחראי הבניין הרלוונטי / מנהל הפרויקט בטכניון.
* אין לבצע כל עבודה שאינה מופיע בהיתר הבטיחות.
* באזורים מסוימים אסור השימוש בטלפונים סלולריים- יש לפעול על-פי השילוט. בכל מקרה אין לעסוק בעבודות בנייה בעת דיבור או שימוש בטלפון סלולרי .
* במקרה של חריגות, ידווח לקבלן על כך בכתב ו/או בעל-פה, בהתאם לחומרת החריגה ולשיקול דעתו של המפקח.
* במקרה של חריגות בטיחותיות חמורות, שבהן קיים סיכון לפגיעה בנפש או ברכוש, יש להפסיק את עבודת הקבלן לאלתר ולדווח על פרטי האירוע ליחידת הבטיחות.
* בסיום יום העבודה יש להשאיר שטח נקי, לוודא שלא נותרו סיכונים באתר, לגדר מפגעים בשטח וכן לבצע סיור לגילוי התפתחות אש עקב עבודות חמות שהסתיימו לקראת סוף היום.

**תאונות עבודה:**

* חובה על הקבלן ועובדיו לדווח על כל תאונה או תקרית בטיחות ("כמעט-ונפגע") שאירעו בשטחי הטכניון ובמתקניו, בהם מעורבים הקבלן או עובדיו למנהל הפרויקט וליחידת הבטיחות של הטכניון .
* ההודעה הנ"ל אינה משחררת את הקבלן מחובת הדיווח לכל הנוגעים מכורח פקודת התאונות ומחלות משלח יד, 1945.
* על הקבלן להחזיק רכב תקין לצורך פינוי של עובדיו במקרה הצורך.

**בדיקות ציוד וכלים:**

* + על הקבלן לספק למזמין אישור חשמלאי מוסמך על אודות תקינות כלים חשמליים מטלטלים מדי חצי שנה.
	+ על הקבלן לספק תסקירי בודק מוסמך לאביזרי ומתקני הרמה ולמתקני לחץ בהתאם לפב"ט (פקודת הבטיחות בעבודה, נוסח חדש, התש"ל 1970).
* הקבלן יספק אישורי תקינות על ציוד נוסף, כגון: סולמות וכו'.
* אין להשתמש בשום ציוד או חומר גלם השייכים לטכניון.
* אין להשתמש בציוד כיבוי אש לעבודה שוטפת אלא לצורכי כיבוי אש בלבד.
* אין להשתמש בציוד החירום של הטכניון.
* אין להניף ציוד וחומרים מחוץ לשטח שהוגדר לעבודה.
* אין להשתמש ולנהוג בכלי רכב של הטכניון.
* הקבלן מתחייב לעבוד בציוד ייעודי על-פי הוראות כל דין.
* המזמין, או נציג מטעמו ו/ או ממונה הבטיחות של הטכניון או נציגו יבדקו מדי פעם, במהלך העבודה ובאופן אקראי, את תקינות הציוד של הקבלן.
* יחידת הבטיחות תפסיק את עבודת הקבלן במקרה של עבודה עם כלים פגומים.

**כשירות הקבלן ועובדיו:**

* כל עבודה הדורשת הסמכה, רישיון או היתר מרשות חוקית בישראל תתבצע רק ע"י איש מקצוע מנוסה, מוסמך ונושא תעודה או היתר בתוקף לעבודה זו.
* הקבלן מצהיר בזאת כי הוא וכל עובדיו כשירים מבחינה רפואית וכי עברו את הבדיקות הרפואיות עפ"י כל דין.

**התנהגות בחרום:**

* בכל אירוע חירום יש להתקשר לטלפון החירום 2222 של יחידת הביטחון ולמסור את הפרטים הבאים: שם, אופי האירוע ומיקום האירוע .
* בכל מקרה של פציעה יש לגשת למרפאה לקבלת טיפול רפואי.
* בעת הישמע אזעקה יש להקשיב להודעה במערכת הכריזה ולנהוג לפי ההוראות.
* במקרה פינוי יש להגיע במהירות האפשרית) הליכה מהירה ולא ריצה) לאזור הכינוס הקרוב ביותר למקום העבודה.
* לאחר הגעה לאזור הכינוס יש לחכות לבדיקת נוכחות ולהישמע להוראות שתינתנה.
* חזרה לעבודה תתבצע רק בכפוף לאישור מאת יחידת הביטחון.
* במקרה שריפה יש לנסות לכבותה (אם אין סיכון לחיים). במידה ולא ניתן, יש לפנות את האזור ולהודיע מיידית למוקד בטחון ובטיחות בטלפון הקרוב.
* במקרה של פגיעה מחומר כימי במעבדות, וכד' יש לשטוף את אזור הפגיעה במשך לא פחות מ – 15 דקות במשטפות החירום המעבדתיות.

**עבודות בחשמל:**

* כל ציוד חשמלי או כבל מאריך חייב לעמוד בדרישות מהנדס החשמל של הטכניון:
	+ חייב לעבור בדיקת חשמלאי מוסמך ועליו לשאת תג שמישות חציוני חתום ע"י חשמלאי מוסמך בלבד.
	+ בעל בידוד כפול.
	+ ציוד חשמלי מטלטל, כולל כבל מאריך, יעבור בדיקת תקינות חשמלית אחת חצי שנה.
	+ אין לעבוד עם ציוד פגום.
		- כבל מאריך יהיה בעל בידוד כפול וציפוי כתום בלבד, מצויד במפסק פחת ובאורך מרבי של 50 מטרים.
		- חל איסור מוחלט לחבר מספר כבלים מאריכים ע"מ ליצור קו חשמל ארוך יותר.
		- יש לפרוש את הכבל במלוא אורכו מעל אזור העבודה . במידה ואין אפשרות, ייפרס הכבל על הרצפה, עם כיסוי למניעת פגיעות מכניות.
		- תאורה זמנית תוצב בגובה שני ( (2מטרים לפחות. הכבלים יאובטחו על פי כללי הכבל מאריך.
		- אין לבצע תיקונים בכלים חשמליים אלא אך ורק ע"י חשמלאי מוסמך.
		- אין להתחבר לנקודות חשמל ללא אישור בכתב מחשמלאי הטכניון.
		- עבודות בקווי חשמל יבוצעו ע"י חשמלאי מוסמך בלבד בהתאם לחוק החשמל ותקנותיו.

**עבודה בגובה – סולמות, פיגומים ובמות הידראוליות:**

* כל עבודה המבוצעת בגובה שני ( (2מטרים ומעלה ללא מעקה תעשה על פי תקנות הבטיחות בעבודה (עבודה בגובה, התשס"ז-2007) ומחייבת אישור הדרכה על ידי מדריך בטיחות לעבודה בגובה.
* באחריות הקבלן להציג אישור בר תוקף לעבודה בגובה לנציג יחידת הבטיחות טרם התחלת העבודה.
* כל עבודה בגובה מחייבת קבלת הרשאת עבודה מיחידת הבטיחות .

ריתמת הבטיחות המאושרת לעבודה הינה ריתמה מלאה בלבד ומלווה בבולם נפילה תקני או במערכת מניעת נפילה, בהתאם למתאר העבודה .

* סולמות – מאושר השימוש בסולמות תקינים ותקניים בלבד, העומדים בת"י 1847 או בתקן E131.
* חשמלאים ישתמשו בסולם מבודד בלבד.
* בסיום יום העבודה יש להשכיב את כל הסולמות במקום נעול או לנעול אותם, כך שלא ניתן יהיה לגשת או להשתמש בהם.
* פיגומים – כל פיגום חייב לעמוד בכל דרישות הבטיחות , על-פי ת"י 1139.
* כל פיגום חייב להיות מגודר בהתאם לתקנות הבטיחות בעבודה, עבודה בגובה (התשס"ז-2007).
* קבלן יקים גידור מתאים מתחת לפיגומים או לידם, כך שימנע כל עליה או התקרבות לפיגום על-ידי זרים.
* במת הרמה ממונעת – בכל מקרה בו נדרש לעבוד עם במת הרמה ,כגון BOOM LIFT או להשתמש במלגזות ומנופים יש לוודא לפני תחילת העבודה שקיימים כל האישורים הנדרשים (בודק מוסמך למכונה, רישיונות למנופאי ,רישיון לנהיגת מלגזה, כתב מינוי וכיו"ב).
* אין להרים אנשים במלגזה על גבי משטח, אלא בסל הרמה תקני בלבד.
* עבודות גלישה וסנפלינג מחייבות הודעה למשרד העבודה ותתבצענה באחריות הקבלן המבצע, בכפוף להגשת כל האישורים הדרושים.

**ציוד מגן אישי:**

* יש להגיע לעבודה עם כל ציוד המגן האישי הנדרש ובגדי עבודה.
* הציוד המגן המינימלי כולל כובע מגן, נעלי בטיחות ומשקפי בטיחות. כל הציוד חייב לעמוד בתקנים ובדרישות הטכניון.
* יש להצטייד בכפפות מתאימות לכל עבודה שבה קיים סיכון חיתוך/פגיעה בידיים.
* יש להשתמש באפוד זוהר לשם ניראות מיטבית בכל עבודה בסביבת כבישים, מדרכות, מעגלי תנועה וכו'.
* יש להשתמש בציוד מגן נוסף, בהתאם לאופי העבודה, כגון: כפפות ומסיכה לריתוך, רתמה לעבודה בגובה וכדומה .

**סימון וגידור בטיחותי:**

* שטחי העבודה יגודרו תמיד בגידור קשיח מלוחות עץ או פח בגובה אדם. במידה ולא ניתן , יש לגדר בסרטי סימון. הגידור יראה ממרחק סביר ויהיה עשוי כך שהעובד/עובר אורח, הרשלן ביותר, לא יכנס לתחום הפעילות.
* המרחק המינימלי בין סימון חסימה לבין אזור העבודה יהיה לפחות מטר אחד (1).
* השימוש בסרטים לצורך בידוד אזור העבודה יבוצע לפי המפתח הבא:
	+ סרט סימון אדום – "סכנת חיים! אין מעבר!".
	+ סרט סימון צהוב – "ניתן לעבור אך יש לנקוט בזהירות רבה".
		- יש להציב שילוט אזהרה באזור העבודה כך שיראה מכל צדדיו.
		- יש להסיר את הגידור בסיום העבודה.
		- יש להתקין מעקה לכל גרם מדרגות באזור העבודה.
		- יש להתקין גידור מתאים מלוחות עץ מלאים או מפחי איסכורית חדשים או שווי ערך במרחק שלושה (3) מטרים מהפיגום, כדי למנוע אפשרות פגיעה מנפילת חומרים מהפיגומים .

**עבודות קידוח וחפירות:**

* לפני ביצוע עבודות קידוח יש לקבל אישור מיחידת הבטיחות תוך התייעצות עם מהנדס הטכניון.
* יש לבצע הערכת סיכונים לפני תחילת העבודה ויש לתת דגשים על תווי החפירה, למשל: חציית קווי חשמל, מים וכד', פינוי עודפים וגידור אזורי עבודה.
* עבודת החפירה תתבצע תחת השגחת מנהל עבודה מוסמך.
* אזור החפירה חייב להיות מסומן ע"י סרט סימון אדום ושילוט מתאים.
* יש לגדר את אזור החפירה ע"י גידור מחוזק היטב.
* יש להתקין מעברים מגודרים מעל תעלות וחפירות.
* יש להבטיח קיום אמצעים למניעת התמוטטות חפירות על-ידי דיפון מתאים, בהינתן סוג הקרקע במקום ועל-פי תקנות הבטיחות .

**עבודות הריסה:**

* כל עבודת הריסה תתבצע תחת השגחה ישירה של מנהל עבודה מוסמך בעל ניסיון בן שנה לפחות בעבודות הריסה.
* כל שטח בו מתבצעת עבודת הריסה יגודר בגובה מתאים, כדי למנוע נפילת חלק מההריסה מעבר לשטח המגודר .
* הקבלן יאבטח את המבנים או חלקיהם , המיועדים להריסה, כנגד התמוטטות לפני-בזמן-ואחרי ביצוע ההריסה .
* קבלן יוודא, באמצעות אגף בינוי ותחזוקה, כי כל כבלי החשמל במבנים, המיועדים להריסה, ינותקו בטרם תחילת ההריסה .
* הקבלן יוודא, באמצעות אגף בינוי ותחזוקה, כי כל צינורות מי הביוב, הגז וכיו"ב ינותקו בטרם תחילת ההריסה.
* הקבלן יציג שלטי אזהרה מתאימים ליד מקומות מיועדים להריסה והרוסים.

**תעבורה וציוד מכני הנדסי:**

* כל כלי הרכב הכבדים (משאיות, טרקטורים, מנופים, מלגזות וכדומה) יציגו רשיונות ברי תוקף, אישור בודק מוסמך עם כניסתם לאתר.
* נסיעה לאחור בכל כלי רכב כבדים מחייבת אמצעי התראה קולי .
* בעת נסיעה או הפעלה של כלי הנדסי יש להדליק תאורה מהבהבת לצורך התראה, בנוסף לתאורת הכלי עצמו.
* יש לחגור חגורת בטיחות בזמן נסיעה באתר.
* חניית רכבים בתוך שטח האתר תתאפשר בנוכחות סדרני בטיחות בלבד .
* שפיכת חומר מארגז משאית יבוצע על-גבי שטח ישר בלבד למניעת התהפכות.
* יש לציית לשלטים ותמרורים.
* הקבלן יבטיח את נעילת הכלים הכבדים וכלי ההרמה כשאינם בשימוש, כך שתימנע הפעלתם ע"י אדם שאינו מוסמך לכך.

 **- LOTOנעילה ותיוג:**

* כל עבודה על קווי אספקת אנרגיה (קיטור, אוויר, חשמל וכו') מחייבת את ניתוק ונטרול הקווים עד לסיום העבודה על-ידי נעילה ותיוג של הקו (Log Out – Tag Out = LOTO).
* הנעילה,ריקון הקו ושחרור האנרגיה יתבצעו ע"י עובדי הטכניון שהוסמכו לכך בלבד.

**הצהרת הקבלן:**

שםהחברה הקבלנית:\_\_\_\_\_\_\_\_\_\_\_\_\_

תאריכי עבודה מתאריך: \_\_\_\_\_\_\_\_\_\_\_\_\_\_ עד תאריך: \_\_\_\_\_\_\_\_\_\_\_\_\_\_\_\_

1. אני החתום מטה מתחייב בזאת לפעול על פי פקודת הבטיחות בעבודה וכל תקנותיה וכל דין או חוק בישראל וכי אין בהוראות אלה לגרוע מאחריותי לפי כל דין.
2. אני החתום מטה המועסק בשטח הטכניון מצהיר בזאת כי הובאו לידיעתי הוראות ונהלי הבטיחות הנהוגים בטכניון, כמו כן נהירים לי הסיכונים האפשריים בשטחיה ומתקניה.
3. הנני מתחייב בזאת לקיים את כל דרישות הבטיחות והגהות, סדרי העבודה והמשמעת הנהוגים בטכניון ולנהוג בהתאם לכל הוראות אנשי מחלקת הבטיחות של הטכניון כפי שינתנו לי מפעם לפעם.
4. ידוע לי כי במידה ולא אעמוד בדרישות הבטיחות ינקטו נגדי צעדים שונים כגון: הפסקת עבודה זמנית ועד להרחקתי ממקום העבודה. במקרה כזה לא אהיה זכאי לכל תשלום או פיצוי בגין כך.
5. אני החתום מטה מתחייב להגיע לכל הדרכה/ תדריך שאדרש ע"י ממונה הבטיחות בכל זמן שאדרש.

הקבלן

שם: \_\_\_\_\_\_\_\_\_\_\_\_\_\_\_\_\_\_

מס' ת.ז: \_\_\_\_\_\_\_\_\_\_\_\_\_\_\_\_\_\_

מקצוע: \_\_\_\_\_\_\_\_\_\_\_\_\_\_\_\_\_\_

כתובת: \_\_\_\_\_\_\_\_\_\_\_\_\_\_\_\_\_\_

חתימה: \_\_\_\_\_\_\_\_\_\_\_\_\_\_\_\_\_\_

תאריך: \_\_\_\_\_\_\_\_\_\_\_\_\_\_\_\_\_\_

ממונה הבטיחות:

שם: \_\_\_\_\_\_\_\_\_\_\_\_\_\_\_\_\_\_

חתימה: \_\_\_\_\_\_\_\_\_\_\_\_\_\_\_\_\_\_